5. KÖZLEKEDÉSPOLITIKA

1. 31993 R 3118: A Tanács 1993. október 25-i 3118/93/EGK rendelete a nem honos fuvarozók valamely tagállamban nyújtott belföldi közúti árufuvarozási szolgáltatásai feltételeinek meghatározásáról (HL L 279., 1993.11.12., 1. o.), az alábbi utolsó módosítással:

- 32002 R 0484: Az Európai Parlament és a Tanács 2002.3.1-jei 484/2002/EK rendelete (HL L 76., 2002.3.19., 1. o.).

(a) A 3118/93/EGK rendelet 1. cikkétől eltérve, a csatlakozás időpontját követő harmadik év végéig a Bulgáriában letelepedett fuvarozók nem nyújthatnak belföldi közúti árufuvarozási szolgáltatást más tagállamban, és a más tagállamban letelepedett fuvarozók nem nyújthatnak belföldi közúti árufuvarozási szolgáltatást Bulgáriában.

(b) A csatlakozás időpontját követő harmadik év vége előtt a tagállamok értesítik a Bizottságot arról, hogy ezt az időszakot – legfeljebb két évre – meghosszabbítják, vagy a továbbiakban teljes mértékben alkalmazzák a rendelet 1. cikkét. Ilyen értesítés hiányában a rendelet 1. cikkét kell alkalmazni. A rendelet 1. cikkét alkalmazó tagállamokban belföldi közúti árufuvarozási szolgáltatást csak olyan tagállamban letelepedett fuvarozók nyújthatnak, ahol az 1. cikk szintén alkalmazandó.

(c) A csatlakozás időpontját követő ötödik év vége előtt azok a tagállamok, amelyekben a fenti b) pont alapján a rendelet 1. cikke alkalmazandó, az alábbi eljáráshoz folyamodhatnak.

Amennyiben az előző albekezdésben említett tagállam nemzeti piacán vagy annak egy részén a kabotázs következményeként vagy azáltal súlyosbítva jelentős zavarok lépnek fel, így például ha a kínálat jelentősen meghaladja a keresletet, vagy jelentős számú közúti árufuvarozást végző vállalkozás pénzügyi stabilitása vagy fennmaradása kerül veszélybe, az érintett tagállam értesíti erről a Bizottságot és a többi tagállamot, és rendelkezésükre bocsátja az összes vonatkozó információt. A tagállam ezen információk alapján kérheti a Bizottságtól, hogy a rendes állapot helyreállítása érdekében egészben vagy részben függessze fel a rendelet 1. cikkének alkalmazását.

A Bizottság az érintett tagállam által szolgáltatott adatok alapján megvizsgálja a helyzetet és a kérelem beérkezésétől számított egy hónapon belül határozatot hoz a védintézkedések szükségességéről. Ennek során a rendelet 7. cikke (3) bekezdésének második, harmadik és negyedik albekezdésében, illetve az ugyanazon cikk (4), (5), és (6) bekezdésében meghatározott eljárás alkalmazandó.

A fenti első albekezdésben említett tagállam sürgős és kivételes esetekben maga is felfüggesztheti a rendelet 1. cikkének alkalmazását; erről utólag indokolással ellátott értesítést küld a Bizottságnak.

(d) Amíg a fenti a) és b) pont értelmében a rendelet 1. cikkét nem alkalmazzák, a tagállamok a belföldi közúti árufuvarozási szolgáltatás nyújtásához való hozzáférést kétoldalú megállapodások alapján, a kabotázsra jogosító engedélyek fokozatos és kölcsönös kiadásával szabályozhatják. Ez magában foglalhatja a teljes liberalizációt is.

(e) Az a)-c) pont alkalmazása nem vezethet korlátozottabb hozzáféréshez a belföldi közúti árufuvarozási szolgáltatások területén, mint amilyen a csatlakozási szerződés aláírásának időpontjában fennállt.

2. 31996 L 0026: A Tanács 1996. április 29-i 96/26/EK irányelve a belföldi és nemzetközi közlekedés terén a közúti árufuvarozói és személyszállítói szakma gyakorlásának engedélyezéséről, valamint e személyek szabad letelepedéshez való joga gyakorlásának előmozdítása érdekében az oklevelek, bizonyítványok és képesítés megszerzéséről szóló egyéb tanúsítványok kölcsönös elismeréséről (HL L 124., 1996.5.23., 1. o.), az alábbi utolsó módosítással:

- 32004 L 0066: A Tanács 2004.4.26-i 2004/66/EK irányelve (HL L 168., 2004.5.1., 35. o.).

2010. december 31-ig a 96/26/EK irányelv 3. cikke (3) bekezdésének c) pontját Bulgária esetében nem kell alkalmazni a kizárólag belföldi közúti árufuvarozásban és személyszállításban részt vevő fuvarozási vállalkozásokra.

E vállalkozások rendelkezésre álló tőkéjének és tartalékának fokozatosan el kell érnie az említett cikkben meghatározott minimumszintet, a következő ütemezésnek megfelelően:

- 2007. január 1-jén a vállalkozásnak legalább 5850 EUR tőkével és tartalékkal kell rendelkeznie az első járműre, és legalább 3250 EUR tőkével és tartalékkal minden további járműre;

- 2008. január 1-jén a vállalkozásnak legalább 6750 EUR tőkével és tartalékkal kell rendelkeznie az első járműre, és legalább 3750 EUR tőkével és tartalékkal minden további járműre.

- 2009. január 1-jén a vállalkozásnak legalább 7650 EUR tőkével és tartalékkal kell rendelkeznie az első járműre, és legalább 4250 EUR tőkével és tartalékkal minden további járműre.

- 2010. január 1-jén a vállalkozásnak legalább 8550 EUR tőkével és tartalékkal kell rendelkeznie az első járműre, és legalább 4750 EUR tőkével és tartalékkal minden további járműre.

3. 31996 L 0053: A Tanács 1996. július 25-i 96/53/EK irányelve a Közösségen belül közlekedő egyes közúti járművek nemzeti és a nemzetközi forgalomban megengedett legnagyobb méreteinek, valamint a nemzetközi forgalomban megengedett legnagyobb össztömegének megállapításáról (HL L 235., 1996.9.17., 59. o.), az alábbi utolsó módosítással:

- 32002 L 0007: Az Európai Parlament és a Tanács 2002.2.18-i 2002/7/EK irányelve (HL L 67., 2002.3.9., 47. o.).

A 96/53/EK irányelv 3. cikkének (1) bekezdésétől eltérve, 2013. december 31-ig az irányelv I. mellékletének 3.2.1., 3.4.1., 3.4.2. és 3.5.1. pontjában meghatározott határértékeknek megfelelő járművek csak abban az esetben használhatják a bolgár közúthálózat nem korszerűsített szakaszait, ha megfelelnek a tengelyterhelésre vonatkozó bulgáriai határértékeknek.

A csatlakozás időpontjától kezdve a 96/53/EK irányelvben foglalt követelményeknek megfelelő járművek vonatkozásában a transzeurópai közlekedési hálózat fejlesztésére vonatkozó közösségi iránymutatásokról szóló, 1996. július 23-i 1692/96/EK európai parlamenti és tanácsi határozat [7] I. mellékletében meghatározott fő tranzitútvonalak esetében nem alkalmazhatók úthasználati korlátozások.

Bulgária főúthálózatát az alábbi táblázatokban foglalt ütemezés szerint korszerűsíti. A közösségi költségvetésből származó támogatást felhasználó infrastrukturális beruházások esetében biztosítani kell, hogy a megépített vagy korszerűsített főútvonalak tengelyenként 11,5 tonna terhelést bírjanak.

A korszerűsítéssel párhuzamosan a bulgáriai közúthálózatot – beleértve az 1692/96/EK határozat I. mellékletében meghatározott hálózatot is – fokozatosan meg kell nyitni a nemzetközi forgalomban részt vevő és az irányelv határértékeinek megfelelő járművek számára. Amennyiben műszakilag lehetséges, be- és kirakodás céljára a teljes átmeneti időszak alatt lehetővé kell tenni a másodrendű úthálózat nem korszerűsített szakaszainak használatát.

A csatlakozás időpontjától kezdve a nemzetközi forgalomban részt vevő, légrugós felfüggesztéssel rendelkező, és a 96/53/EK irányelv határértékeinek megfelelő járművekre nem vethető ki semmilyen további átmeneti díj a bolgár közúti közlekedési hálózat egészén.

Az úthálózat nem korszerűsített részének a nemzetközi közlekedésben résztvevő, légrugós felfüggesztéssel nem rendelkező, az irányelv határértékeinek megfelelő járművek általi használatáért fizetendő átmeneti kiegészítő díjat megkülönböztetés nélkül kell kivetni. A díjszabási rendszernek átláthatónak kell lennie, és a díjak fizetése nem okozhat a használónak indokolatlan adminisztratív terhet vagy késedelmet, és az nem vezethet a tengelyterhelés határon történő rendszeres ellenőrzéséhez. A tengelyterhelési határértékek érvényesítését az ország egész területén megkülönböztetés nélkül, a Bulgáriában nyilvántartásba vett járművek tekintetében is azonos hatékonysággal kell biztosítani.

Útfejlesztési program (km)

1. Táblázat

N | ÚT | SZAKASZ | HOSSZÚSÁG/KM/ | KÖZFORGALOM SZÁMÁRA MEGNYÍLIK | INTÉZKEDÉS |

1 | 2 | 3 | 4 | 5 | 6 |

1 | I-5/E-85/ | GABROVO – SIPKA | 18 | 2014 | ÚJ ÉPÍTÉS |

2 | I-5/E-85/ | KARDSALI – PODKOVA (MAKAZA) | 18 | 2008 | ÚJ ÉPÍTÉS |

| | ÖSSZES | 36 | | |

3 | I - 6 | SZÓFIA – PIRDOP | 56 | 2009 | HELYREÁLLÍTÁS |

4 | I - 7 | SZILISZTRA – SUMEN | 88 | 2011 | HELYREÁLLÍTÁS |

5 | I - 7 | PRESZLAV - E-773 | 48 | 2010 | FELÚJÍTÁS |

| | ÖSSZES | 136 | | |

6 | I-9 /E-87/ | ROMÁNIAI HATÁR – BALCSIK | 60 | 2009 | HELYREÁLLÍTÁS |

7 | II-12 | VIDIN – SZERBIA ÉS MONTENEGRÓ HATÁRA | 26 | 2008 | FELÚJÍTÁS |

8 | II-14 | VIDIN – KULA – SZERBIA ÉS MONTENEGRÓ HATÁRA | 42 | 2009 | FELÚJÍTÁS |

9 | II-18 | SZÓFIAI KÖRGYŰRŰ – ÉSZAKI ÍV | 24 | 2014 | ÚJ ÉPÍTÉS |

10 | II-19 | SZIMITLI – GOCE DELCSEV – GÖRÖGORSZÁGI HATÁR | 91 | 2008 | HELYREÁLLÍTÁS |

11 | II-29 | DOBRICS – VÁRNA | 21 | 2010 | HELYREÁLLÍTÁS |

12 | II-35 | LOVECS – KARNARE | 28 | 2011 | FELÚJÍTÁS |

13 | II-53 | SZLIVEN – JAMBOL | 25 | 2010 | HELYREÁLLÍTÁS |

14 | II-55 | GURKOVO – NOVA ZAGORA | 26 | 2010 | HELYREÁLLÍTÁS |

15 | II-55 | NOVA ZAGORA – SZVILENGRAD | 81 | 2012 | HELYREÁLLÍTÁS |

| | ÖSSZES | 107 | | |

16 | II-57 | SZTARA ZAGORA – RADNEVO | 42 | 2010 | HELYREÁLLÍTÁS |

17 | II-62 | KJUSZTENDIL – DUPNICA | 26 | 2011 | FELÚJÍTÁS |

18 | II-63 | PERNIK – SZERBIA ÉS MONTENEGRÓ HATÁRA | 20 | 2010 | FELÚJÍTÁS |

19 | II-73 | SUMEN – KARNOBAT | 44 | 2012 | FELÚJÍTÁS |

20 | II-73 | SUMEN – KARNOBAT | 19 | 2011 | FELÚJÍTÁS |

| | ÖSSZES | 63 | | |

21 | II-78 | RADNEVO – TOPOLOVGRAD | 40 | 2013 | HELYREÁLLÍTÁS |

22 | II-86 | ASZENOVGRAD – SZMOLJAN | 72 | 2014 | FELÚJÍTÁS |

23 | II-98 | BURGASZ – MALKO TARNOVO | 64 | 2014 | FELÚJÍTÁS |

24 | III-197 | GOCE DELCSEV – SZMOLJAN | 87 | 2013 | FELÚJÍTÁS |

25 | III-198 | GOCE DELCSEV – MACEDÓNIA VOLT JUGOSZLÁV KÖZTÁRSASÁG HATÁRA | 95 | 2013 | FELÚJÍTÁS |

26 | III-534 | ELENA – NOVA ZAGORA | 52 | 2012 | FELÚJÍTÁS |

27 | III-534 | N. ZAGORA – SZIMEONOVGRAD | 53 | 2014 | FELÚJÍTÁS |

| | ÖSSZES | 105 | | |

28 | III-601 | KJUSZTENDIL – MACEDÓNIA VOLT JUGOSZLÁV KÖZTÁRSASÁG HATÁRA | 27 | 2011 | ÚJ ÉPÍTÉS |

29 | III-622 | KJUSZTENDIL – MACEDÓNIA VOLT JUGOSZLÁV KÖZTÁRSASÁG HATÁRA | 31 | 2013 | ÚJ ÉPÍTÉS |

30 | III-865 | SZMOLJAN – MADAN | 15 | 2011 | FELÚJÍTÁS |

31 | III-867 | SZMOLIAN – KARDZSALI | 69 | 2014 | FELÚJÍTÁS |

32 | III-868 | SZMOLJANI ELKERÜLŐ ÚT | 40 | 2012 | ÚJ ÉPÍTÉS |

33 | IV-410068 | SZIMITLI – MACEDÓNIA VOLT JUGOSZLÁV KÖZTÁRSASÁG HATÁRA | 28 | 2009 | ÚJ ÉPÍTÉS |

34 | | PLOVDIVI ELKERÜLŐ ÚT | 4 | 2014 | ÚJ ÉPÍTÉS |

| A1 | "TRAKIA" AUTÓPÁLYA – SZTARA ZAGORA – KARNOBAT | | | |

35 | | 2.SZAKASZ | 33 | 2010 | ÚJ ÉPÍTÉS |

36 | | 3.SZAKASZ | 37 | 2011 | ÚJ ÉPÍTÉS |

37 | | 4.SZAKASZ | 48 | 2014 | ÚJ ÉPÍTÉS |

| | ÖSSZES | 118 | | |

| | ÖSSZESEN | 1598 | | |

2. Táblázat

| 2008 | 2009 | 2010 | 2011 | 2012 | 2013 | 2014 | |

INTÉZKEDÉS | | | | | | | | |

HELYREÁLLÍTÁS | 91 | 116 | 114 | 88 | 81 | 40 | 0 | |

FELÚJÍTÁS | 26 | 42 | 68 | 88 | 96 | 182 | 258 | |

ÚJ ÉPÍTÉS | 18 | 28 | 33 | 64 | 40 | 31 | 94 | |

| 135 | 186 | 215 | 240 | 217 | 253 | 352 | 1598 km |

[7] HL L 228., 1996.9.9., 1. o. A legutóbb a 884/2004/EK bizottsági határozattal (HL L 167., 2004.4.30., 1. o.) módosított határozat.

--------------------------------------------------